CELEX: 32014D0214(01)
Language: ro
Date: 2014-02-12 00:00:00
Title: Decizia de punere în aplicare a Comisiei din 12 februarie 2014 privind extinderea finanțării unor măsuri de urgență speciale în vederea protejării Uniunii de rabie

14.2.2014   
            
            
               RO
            
            
               Jurnalul Oficial al Uniunii Europene
            
            
               C 43/6
            
         
      DECIZIA DE PUNERE ÎN APLICARE A COMISIEI
   
   din 12 februarie 2014
   privind extinderea finanțării unor măsuri de urgență speciale în vederea protejării Uniunii de rabie
   2014/C 43/09
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 8 alineatul (2),
   întrucât:
   
               (1)
            
            
               Decizia 2009/470/CE a Consiliului prevede că, atunci când un stat membru este amenințat în mod direct de apariția sau răspândirea, pe teritoriul unei țări terțe, a unei boli dintre cele aflate pe lista din anexa la decizia respectivă, se poate adopta orice măsură adecvată situației în cauză, inclusiv acordarea unei contribuții financiare de către Uniune, destinată măsurilor considerate în mod special necesare pentru încheierea cu succes a acțiunilor întreprinse.
            
         
               (2)
            
            
               Decizia 2009/582/CE a Comisiei din 29 iulie 2009 privind finanțarea unor măsuri de urgență speciale în vederea protejării Comunității de rabie (2) și Decizia 2011/C 64/05 a Comisiei din 25 februarie 2011 privind extinderea finanțării unor măsuri de urgență speciale în vederea protejării Uniunii de rabie (3) au aprobat finanțarea unui plan de eradicare a rabiei de pe teritoriul regiunii Kaliningrad din Rusia.
            
         
               (3)
            
            
               Rabia este o boală a animalelor care afectează în special carnivorele sălbatice și domestice și care are implicații grave asupra sănătății publice și este inclusă pe lista din anexa la Decizia 2009/470/CE.
            
         
               (4)
            
            
               Teritoriul regiunii Kaliningrad, o enclavă a Rusiei înconjurată de teritoriul Uniunii, este adiacent unor state membre care au reușit să eradicheze rabia din majoritatea teritoriului lor. A fost necesară o măsură specială de prevenire a reinfectării continue a statelor membre vecine de către regiunea Kaliningrad, o măsură care vizează și eradicarea bolii de pe teritoriul său.
            
         
               (5)
            
            
               Având în vedere dimensiunea relativă a teritoriului regiunii Kaliningrad, este mai adecvat și mai puțin costisitor să fie sprijinite eforturile de eradicare a rabiei în regiunea respectivă decât să se instaureze zone-tampon de vaccinare pe teritoriile statelor membre vecine, care ar trebui să fie menținute pe termen nelimitat.
            
         
               (6)
            
            
               Ca urmare a punerii în aplicare a planului sus-menționat, în 2013 nu au fost depistate cazuri de rabie în regiunea Kaliningrad și nici în regiunile Lituaniei și Poloniei care sunt adiacente acesteia.
            
         
               (7)
            
            
               Pentru a garanta eradicarea rabiei de pe un teritoriu, este necesar să se continue fără întrerupere implementarea unor activități de vaccinare orală bianuale timp de cel puțin doi ani după depistarea ultimului caz de boală.
            
         
               (8)
            
            
               Planul de 36 de luni finanțat în prezent de Uniune expiră la 31 mai 2014.
            
         
               (9)
            
            
               Pentru a proteja rezultatele obținute prin cofinanțarea Uniunii din ultimii ani și pentru a garanta atingerea obiectivului de eradicare a rabiei din regiunea Kaliningrad și a riscului reapariției acesteia pe teritoriul Uniunii din vecinătate, este necesar ca sprijinul financiar pentru activitățile de eradicare a rabiei în regiunea Kaliningrad să fie prelungit cu încă 24 de luni.
            
         
               (10)
            
            
               La 13 ianuarie 2013, Rusia a prezentat Comisiei un plan de eradicare a rabiei în regiunea Kaliningrad pentru perioada iunie 2014-mai 2016, planul respectiv fiind considerat acceptabil în privința obiectivului de protejare a Uniunii împotriva rabiei. Acțiunile prevăzute în planul respectiv sunt esențiale pentru protecția interesului Uniunii și, prin urmare, este adecvat ca unele măsuri să fie cofinanțate de către Uniune. Prin urmare, ar trebui ca o contribuție financiară a Uniunii să fie acordată în 2014 pentru implementarea planului respectiv.
            
         
               (11)
            
            
               În conformitate cu articolul 84 din Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului și cu articolul 94 din Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012, angajarea cheltuielilor de la bugetul Uniunii este precedată de o decizie de finanțare care prezintă elementele esențiale ale acțiunii care implică cheltuielile și care este adoptată de instituția competentă sau de autoritățile împuternicite de aceasta.
            
         
               (12)
            
            
               În plus, Decizia 2011/C 64/05 a Comisiei a devenit caducă și ar trebui abrogată.
            
         
               (13)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         DECIDE:
   Articolul 1
   (1)   Planul de eradicare a rabiei în regiunea Kaliningrad, prezentat de Rusia (denumit în continuare „planul”) se aprobă prin prezenta decizie pentru perioada cuprinsă între 1 iunie 2014 și 31 mai 2016.
   (2)   Acțiunile prevăzute în prezenta decizie vizează următoarele măsuri care fac parte din activitățile prevăzute în cadrul planului menționat la alineatul (1):
   
               —
            
            
               achiziționarea de momeli vaccinale pentru imunizarea pe cale orală a carnivorelor sălbatice;
            
         
               —
            
            
               distribuirea pe teritoriul regiunii Kaliningrad a momelilor vaccinale menționate la liniuța precedentă.
            
         Articolul 2
   Contribuția maximă a Uniunii Europene este stabilită la 1 100 000 EUR și urmează a fi finanțată de la linia bugetară 17 04 04 din bugetul general al Uniunii Europene pentru anul financiar 2014.
   Articolul 3
   (1)   Se autorizează acordarea unei subvenții individuale către Agenția Veterinară de Stat a regiunii Kaliningrad din Rusia, „Centrul regional pentru combaterea maladiilor animalelor” (Государственное учреждение ветеринарии Калининградской области „Областная станция по борьбе с болезнями животных“).
   (2)   Măsurile menționate la articolul 1 alineatul (2) pot fi finanțate în proporție de până la 100 % din costurile eligibile corespunzătoare, cu condiția ca o parte din costurile totale ale acțiunii să fie suportate de Agenția Veterinară de Stat a regiunii Kaliningrad din Rusia, „Centrul regional pentru combaterea maladiilor animalelor” (Государственное учреждение ветеринарии Калининградской области „Областная станция по борьбе с болезнями животных“), sau să fie finanțate din alte contribuții decât cea a Uniunii.
   (3)   Suma maximă ce urmează a fi rambursată pentru măsurile menționate la articolul 1 alineatul (2) nu poate depăși, în medie, 0,95 EUR per momeală vaccinală achiziționată și distribuită.
   Articolul 4
   Condițiile detaliate pentru implementarea tehnică și pentru finanțare se stabilesc într-un acord de grant care urmează să fie încheiat între Comisie și beneficiar.
   Articolul 5
   Prezenta decizie constituie o decizie de finanțare în sensul articolului 84 din Regulamentul financiar.
   Articolul 6
   Decizia 2011/C 64/05 a Comisiei se abrogă cu efect din 31 decembrie 2014.
   
      Adoptată la Bruxelles, 12 februarie 2014.
      
         
            Pentru Comisie
         
         Tonio BORG
         
         
            Membru al Comisiei
         
      
   
   
      (1)  JO L 155, 18.6.2009, p. 30.
   
      (2)  JO L 198, 30.7.2009, p. 85.
   
      (3)  JO C 64, 1.3.2011, p. 7.